Maqedoni: Heshtje zgjedhore në prag të votimeve të 5 korrikut
Partitë shqiptare kanë premtuar shtimin e të drejtave të shqiptarëve dhe rritjen e mirëqenies ekonomike 
Partitë Bashkimi Demokratik për Integrim dhe Demokratike Shqiptare e përfunduan fushatën parazgjedhore në të njejtin qytet, në Tetovë. Njëra në sheshin e qytetit tjetra në stadiumin e qytetit. Moti me shi nuk i pengoi përkrahësit e BDI-së dhe PDSH-së madje të ardhur nga qytete e fshatra të Maqedonisë perëndimore të banuara me shqiptarë. Drejtuesit e partive shqiptare nuk kanë lënë pa përmendur gjatë njëzet ditëve të fushatës çështjen e Kosovës nëpër mitingjet e tyre, duke ditur se me këtë më shumë e tërheqin masën e njerëzve se sa me premtimet e shpeshta për një standard më të mirë ekonomik. Ali Ahmeti i Bashkimit Demokratik për Integrim: Zoti Ahmeti tha se BDI vazhdon të ketë mbështetjen e popullit duke theksuar më pas projekejet kulturore si ai për ngritjen e shtatores së Skënderbeut në Shkup e ligjet e miratuara për universitetin, simbolet kombëtare. Zoti Ahmeti foli për synimet për integrime evroatlantike dhe për një bashkëpunim të ngushtë me Shqipërinë e Kosovën. Ai bëri thirrje që dita e pesë korrikut, dita e zgjedhjeve, të jetë një ditë feste ndërsa kërkoi që të vlerësohet puna e BDI-së dhe elektorati të votojë njerëzit të cilët bënë epokën, siç u shpreh zoti Ahmeti. Drejtuesit e partisë Demokratike Shqiptare premtojnë siguri më të madhe për shqiptarët në Maqedoni, luftën kundër korrupsionit e kriminalitetit të organizuar, ndërsa në mitingun e mbrëmshëm u tha se çështja shqiptare do të kthehet në skenën politike. Arbër Xhaferi, kryetar i PDSH-së: Sot është heshtje parazgjedhore. Mjetet e informimit, përfshirë ato që janë të afërta me ndonjë parti politike e kanë respektuar mbrëmë këtë rregull duke mos raportuar pas mesnate lidhur me aktivitetet e partive politike. Zgjedhjet do të vëzhgohen nga 500 përfaqësues të huaj dhe shumë më tepër vëzhgues vendas. Incidentet që ishin pjesë e fushatës në dhjetë ditët e para, kanë munguar në dhjetë ditët e fundit pas agazhimeve të pashoq të ambasadorëve amerikanë, të BE dhe OSBE-së për t’ia prerë rrugën dhunës. Eshtë vështirë të parashihet se çfarë rrjedhe do të ketë dita e pesë korrikut, por shumë kush pret një proces demokratik e të ndershëm.//ii